SL Uradni list Evropske unije C 23/28

Končno poročilo pooblaščenca za zaslišanje (1)

COMP/M.5658 – Unilever/Sara Lee Body Care

2012/C 23/09

Podjetji Unilever N.V. in Unilever Plc (v nadaljnjem besedilu skupaj: Unilever) sta 21. aprila 2010 obvestili Komisijo o pridobitvi izključnega nadzora z nepreklicno zavezujočo ponudbo, objavljeno 25. septembra 2009, nad podjetjem Sara Lee Household and Body Care International (v nadaljnjem besedilu: Sara Lee), ki je v lasti podjetja Sara Lee Corporation.

Komisija je po pregledu priglasitve ugotovila, da priglašena operacija spada na področje Uredbe Sveta (ES) št. 139/2004 (2) (v nadaljnjem besedilu: Uredba o združitvah) in da združitev zbuja resne dvome glede združljivosti z notranjim trgom in Sporazumom o Evropskem gospodarskem prostoru. Komisija je 31. maja 2010 začela postopek z drugo fazo preiskave v skladu s členom 6(1)(c) Uredbe o združitvah.

Komisija je 12. avgusta 2010 podjetju Unilever poslala obvestilo o nasprotovanju, v katerem je predhodno ugotovila, da bi priglašena koncentracija bistveno ovirala učinkovito konkurenco na znatnem delu skupnega trga v smislu člena 2 Uredbe o združitvah.

Podjetju Unilever je bil dovoljen vpogled v spis, vendar je podjetje 17. avgusta 2010 med drugim zaprosilo za nadaljnje razkritje določenih dokumentov, ki so bili po njegovem mnenju v veliki meri okrnjeni. Zato je Komisija navezala stik s ponudnikom informacij in dobila manj okrnjene različice nekaterih dokumentov, ki so bile nato predložene podjetju Unilever. Podjetje si je pridržalo pravico do trditve, da so bile kršene njegove pravice do obrambe zaradi odloženega dostopa do spisa. Vendar se v nadaljnjem postopku podjetje Unilever ni vrnilo k navedenemu vprašanju in ni zahtevalo odločitve pooblaščenca za zaslišanje.

Podjetje Unilever se je odzvalo na obvestilo o nasprotovanju 27. avgusta 2010, pri čemer ni zahtevalo ustnega zaslišanja.

Kot zainteresirano tretjo stran sem sprejel eno podjetje, ki je bilo seznanjeno z naravo in predmetom postopka in ga je Komisija pozvala k predložitvi pripomb.

Dodatna dejstva, ki jih je zbrala Komisija po sprejetju obvestila o nasprotovanju, so bila podjetju Unilever predložena v dopisu o dejstvih, ki je bil poslan 1. oktobra 2010, ob tem je podjetje dobilo nadaljnji vpogled v spis in priložnost, da predloži opažanja.

Za uskladitev priglašene koncentracije z notranjim trgom je podjetje Unilever predlagalo prvi sklop zavez, ki so bile preizkušene na trgu. Po preskusu trga je priglasitelj predložil popravljen sklop zavez, ki so bile prav tako preizkušene na trgu. Podjetje Unilever je imelo dostop do opažanj, ki so bila prejeta po preizkusu trga.

Pozneje je bil predložen končni sklop zavez, za katerega Komisija meni, da obravnava pomisleke glede konkurence, ki so bili izraženi v obvestilu o nasprotovanju, še posebej na trgu nemoških dezodorantov v Belgiji, na Danskem, Irskem, Nizozemskem, Portugalskem, v Španiji in Veliki Britaniji ter na trgu moških dezodorantov v Španiji. Podjetje Unilever ni izrazilo nobenih pripomb glede objektivnosti preskusa trga, ki ga je izvedla Komisija (3).

Končni predlog zavez je v bistvu sestavljen iz popolne odprodaje dejavnosti podjetja Sanex za vse kategorije izdelkov v EGP. To predvsem vključuje vse blagovne znamke Sanex v Evropi, ki so v lasti podjetja Unilever, in tudi druge pravice intelektualne lastnine, ki jih uporablja podjetje Sanex ali so z njim povezane.

Komisija tako ugotavlja, da popravljene zaveze zadostno odpravljajo pomisleke v zvezi s konkurenco, ki so bili izraženi v obvestilu o nasprotovanju. Komisija zato predlaga, da se v skladu s členoma 8(2) in 10(2) Uredbe o združitvah priglašena koncentracija razglasi za skladno z notranjim trgom in Sporazumom EGP, v skladu z zgoraj navedenimi pogoji in obveznostmi.

Od priglasitelja, druge udeležene strani ali katere koli tretje strani nisem prejel nobenih vprašanj ali predložitev. Glede na navedeno in ob upoštevanju, da za zadevo niso potrebne posebne pripombe glede pravice do zaslišanja, menim, da je bila v tem primeru pravica strank do zaslišanja upoštevana.

Bruselj, 12. novembra 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) UL L 24, 29.1.2004, str. 1.

(3) Člen 14 Sklepa Komisije 2001/462/ES.